
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative pentru modificarea Ordonanței de urgență a  Guvernului nr.  77/2009 privind organizarea şi exploatarea jocurilor de noroc, trimis cu adresa nr. Plx.64/2016, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,
   Leonardo BADEA

RAPORT
asupra propunerii legislative pentru modificarea Ordonanței de 
urgență a  Guvernului nr.  77/2009 privind organizarea 
şi exploatarea jocurilor de noroc
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanțe și bănci a fost sesizată, spre dezbatere în fond cu propunerea legislativă pentru modificarea Ordonanței de urgență a  Guvernului nr.  77/2009 privind organizarea şi exploatarea jocurilor de noroc.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă  în ședința din 2 martie 2016.
La dezbaterea propunerii legislative s-a avut în vedere avizul favorabil al Consiliului Legislativ precum şi punctul de vedere negativ al Guvernului.
Proiectul de lege supus dezbaterii are ca obiect de reglementare stabilirea unui regim fiscal unitar pentru aparatele de tip slot-machine, indiferent de natura acestora, adică se propune eliminarea taxei speciale pentru videoloterie (VLT) în cuantum de 3% aplicată asupra venitului din jocurile de noroc ale operatorului licenţiat.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din data de 15 martie 2017.
La lucrările Comisiei și-au înregistrat prezența un număr de 23 deputați, din totalul de 25 de membri.
La dezbaterea acestei propuneri legislative au participat, în calitate de invitați, reprezentanți ai Ministerului Finanțelor Publice şi ai Oficiului Național pentru Jocuri de Noroc.
În urma examinării propunerii legislative şi a opiniilor exprimate, deputații prezenți la lucrări, au hotărât cu unanimitate  de voturi, să supună plenului Camerei Deputaţilor respingerea propunerii legislative pentru modificarea Ordonanței de urgență a  Guvernului nr.  77/2009 privind organizarea şi exploatarea jocurilor de noroc deoarece nu exista un studiu care să ateste concret că echipamentul pe care îl operează Loteria Română comparativ cu echipamentele pe care operează privaţii sunt de aceleaşi tip şi atunci taxarea trebuie sa fie de același tip.
În raport cu obiectul şi conţinutul său, propunerea legislativă face parte din categoria legilor ordinare.

